Der sivile dør i taushet - Dagbladet
Der sivile dør i taushet
Flere tusen sivile afghanere er drept på grunn av amerikanernes krigføring i landet. Stadig dør nye uskyldige bombeofre, men det har verden hittil brydd seg lite om.
14. februar 2002 kl. 10.32
SPEKULASJONENE gikk høyt for ei drøy uke siden. En mann på om lag en meter og nitti centimeter var drept av en amerikansk rakett. Var offeret Osama bin Laden?
Den britiske avisa The Guardian har foretatt nøye undersøkelser av hva som har skjedd i Afghanistan siden amerikanernes bombing begynte i fjor høst. Resultatet er nedslående. Ifølge kilder avisas reportere har snakket med, har mellom 2000 og 8000 sivile mistet livet på grunn av villedende informasjon eller direkte feilbombing.
AMERIKANSKE MYNDIGHETER vil foreløpig ikke beklage kommandoraidet mot skolen i Khas, men har satt i gang undersøkelser. Ifølge The Guardian skal CIA ha betalt ut ett tusen dollar (rundt 9000 kroner) i erstatning til de dreptes pårørende. Så mye er altså et liv verdt i Afghanistan. De pårørende til ofrene etter terroraksjonene i Washington og New York 11. september kan vente seg millionerstatninger.
I et land der hundretusener er drept i krig de siste 24 åra, er folk flest vant med døden. Derfor vekker ikke de amerikanske feilbombingene så stor vrede blant afghanerne. Men det betyr ikke at tragediene er mindre.
Seksårige Fardin lå og sov da en amerikansk bombe slo gjennom taket til familienes hus. Siden den tid har han vært paralysert - uten å kunne si et ord eller gå ett eneste skritt.
21 DREPTE: Slik så det ut etter det amerikanske kommandoraidet mot skolen i landsbyen Khas natt til 24. januar. Foto: DARIO LOPEZ-MILLS/SCANPIX/AP